A Tanács 1149/2002/EK rendelete
(2002. június 27.)
a kiváló minőségű marhahús behozatalára vonatkozó autonóm vámkontingens megnyitásáról
AZ EURÓPAI KÖZÖSSÉGEK TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1) Tekintetbe véve a Közösség harmadik országokkal történő harmonikus kereskedelmi kapcsolatok kialakításához fűződő érdekeit, autonóm intézkedésként rendelkezést kell hozni egy közösségi behozatali vámkontingens megnyitásáról 1000 tonna kiváló minőségű, friss, hűtött vagy fagyaszott marhahúsra.
(2) A 2001-ben tapasztalt nehézségek ellenére jelenleg a marhahúspiac egyre inkább stabilizálódik. Növekszik a fogyasztói kereslet a Közösségben, különösen a kiváló minőségű marhahús iránt. A kiváló minőségű marhahúsra egy további, csökkentett vámtételű kontingens egyszerre szolgálná a fogyasztók és a szállítók érdekeit. Továbbá, nem lenne jelentős hatással a teljes közösségi marhahús behozatal volumenére.
(3) Az érintett közösségi piaci szereplőknek egyenlő és folyamatos hozzáférést kell biztosítani ehhez a kontingenshez. Biztosítani kell továbbá a megfelelő ellenőrzést is. E célra a kontingens felhasználását egy olyan eredetigazolásra kell alapozni, amely garantálja a termékek típusát és eredetét.
(4) A marha- és borjúhús piacának közös szervezéséről szóló, 1999. május 17-i 1254/1999/EK tanácsi rendelet [1] 32. cikke alapján az e rendelet hatálya alá tartozó termékekre vonatkozó vámkontingenseket az említett rendelet 43. cikkében megállapított eljárás alapján elfogadott részletes szabályoknak megfelelően kell a Bizottságnak igazgatnia,
ELFOGADTA EZT A RENDELETET:
1. cikk
(1) Megnyitásra került egy éves közösségi behozatali vámkontingens a termék tömegében kifejezve 1000 tonna kiváló minőségű, friss, hűtött vagy fagyasztott, a közös vámtarifa 02013000 és 02023090 vámtarifaszámai alá tartozó marhahúsra.
(2) A kontingensre 20 %-os értékvám alkalmazandó.
(3) A kontingens év július 1-jétől június 30-ig tart.
2. cikk
Az e rendelet alkalmazására vonatkozó, az 1245/1999/EK rendelet 43. cikkében megállapított eljárásnak megfelelően elfogadott részletes szabályoknak rendelkezéseket kell tartalmazniuk arról, hogy az 1. cikkben említett kontingens felhasználását egy olyan eredetigazolás bemutatásához kell kötni, amely garantálja a termékek típusát és eredetét.
3. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2002. június 27-én.